Program 30: Sonde
Een van die uitstaande kenmerke van die eindtyd is dat daar wêreldwyd 'n sondekultuur ontstaan as voorbereiding vir die koms van die Antichris, wat die mens van sonde is. Paulus sê in 2 Thessalonicense 2:3: "Want eers moet die afval kom en die mens van sonde geopenbaar word."
As gevolg van die toenemende geestelike en morele verval in die wêreld, is Christene ook besig om hulle standaarde afwaarts aan te pas. Sommige leef totaal permissief en wêrelds, maar noem hulleself nogtans Christene. Daar is van hulle wat selfs buite-egtelike verhoudings het, drink, dobbel, lieg en bedrieg, en nogtans Sondag op die kerkbanke sit en dink hulle gaan hemel toe. Hulle het net 'n gedaante van godsaligheid omdat sonde die hoofkenmerk van hulle lewe is. Hoewel die samelewing sulke sondige kerkgangers as gelowiges kondoneer, sê die Bybel dat hulle die koninkryk van God nie sal sien nie: "Moenie dwaal nie! Geen hoereerders of afgodedienaars of egbrekers of wellustelinge of sodomiete of diewe of gierigaards of dronkaards of kwaadsprekers of rowers sal die koninkryk van God beërwe nie. En dit was sommige van julle; maar julle het jul laat afwas, maar julle is geheilig, maar julle is geregverdig in die Naam van die Here Jesus en deur die Gees van onse God" (1 Kor. 6:10-11).
In sy boek "Sin, and where to go with evil habits," sê eerw. W.F. Burton onder meer die volgende:
Die sondeprobleem is die ernstigste probleem in die wêreld. Wat is die oorsaak daarvan dat ons ganse samelewing deur haat, grootskaalse moorde en die verval van die jong geslag na misdadigheid gekenmerk word? Dit is sonde. Waarom gaan misleide en radelose mense met hulle probleme van die een sielkundige berader na die ander en bestee al hulle geld sonder om 'n oplossing te kry? Dit is sonde.
Sonde vernietig mense se lewens. Dit hits een mens teen die ander aan, en ook nasies teen mekaar, sodat hulle mekaar aan die keel gryp en probeer uitwis. Steeds word daar meer vernietigende wapens vervaardig. Dit is sonde wat al die menslike pyn en lyding veroorsaak en van die lewe een groot stryd op aarde maak. Wat is sonde?
· Sonde is 'n oortreding van 'n bekende wet van God – dit sluit morele én geestelike wette in (1 Joh. 3:4).
· Sonde is om te weet wat reg is en dit nie te doen nie, of om te weet wat verkeerd is en dit nie te vermy nie (Jak. 4:17).
· 'n Selfgerigte, vleeslike lewe en die veragting van ander mense is sonde (Gal. 5:16-21; Spr. 14:21).
· Ydele gesprekke is sonde (Spr. 10:19, 1 Kor. 15:33).
· Ongeloof in God se Woord is die uitstaande sonde van hierdie eeu (Rom. 14:23).
Die tien gebooie is die kernagtigste uiteensetting van wat God van ons verwag, asook van ons pligte teenoor God én ons medemens. Hoewel ons verstandelik tot die regverdigheid van hierdie wette instem, vind ons dit onmoontlik om dit sonder die hulp van 'n krag buite onsself te kan onderhou. Trouens, in 2 Korinthiërs 3:9 word die wet 'n bediening van veroordeling genoem, omdat dit ons leer wat reg is sonder om ons die krag te gee om dit te kan onderhou.
Elkeen van ons is met sonde besmet. Dit is ingebore in ons. Sonde is die mees knaende en afskuwelikste van alle probleme. Dit is 'n ketting wat ons nie kan breek nie, en 'n vloek waaruit ons in ons eie krag nie kan ontsnap nie. Dit is waarom God sy Seun gestuur het om vir ons sondes te sterf, sodat ons deur Hom van die heerskappy van die sonde verlos kan word.
Ons sielkundige en antropologiese vriende kan sonde agter allerlei vae, pseudo-wetenskaplike terme en goed klinkende drogredes verberg. Hulle kan sê dat dit anti-sosiale gedrag is, oorgelewerde volkstradisies of die manifestasie van 'n oergedrag wat in die mens se psige vasgelê is. Hulle kan verskonings daarvoor maak, dit weg verduidelik en maak of dit nie bestaan nie. Die gewete wat die mens aankla, kan toegesmeer of doodgeskroei word, maar die feit van sonde bly steeds bestaan. Sonde kan net so min deur sielkunde uitgeskakel word as wat 'n vliegtuig met 'n ertjieblaser (pea-shooter) afgeskiet kan word.
Is daar geen sonde nie? As dít so is, kan mens net sowel redeneer dat daar geen nag ná die dag is, geen winter ná die somer, geen pyn, geen sorge en geen verkeerde dinge nie. Sonde is die mees klaarblyklike en voor-die-hand-liggende verskynsel op aarde. In verskeie van die statte in die Kongo was ek die eerste blanke man wat ooit daar besoek afgelê het. In plaas daarvan om vir die mense te begin preek, het ek eers hulle vertroue gewen deur met hulle te gesels. Selfs in berugte kannibaalgemeenskappe het ek gevind dat hulle die duidelikste begrip het van wat reg en verkeerd is. Hulle het nie slegs growwe sondes soos diefstal, leuens, dronkenskap, owerspel en moord veroordeel nie, maar ook sulke dinge soos hoogmoed, wraaksug, humeurigheid, misleiding, luiheid en gierigheid. Hoewel hulle nog nooit tevore 'n sendeling gesien het nie, het hulle 'n gewete gehad wat vir hulle gesê het wat reg en verkeerd is.
God het net een manier bepaal waarop daar met sonde gewerk kan word, en dit is deur die Here Jesus Christus. Daar is geen ander manier nie: "...en jy moet Hom Jesus noem, want dit is Hy wat sy volk van hulle sondes sal verlos" (Matt. 1:21). "En die saligheid is in niemand anders nie, want daar is ook geen ander naam onder die hemel wat onder die mense gegee is, waardeur ons gered moet word nie" (Hand. 4:12).
Ek het gesien hoedat duisende mense van immoraliteit, verborge onsedelikheid, begeerlikheid, dronkenskap, 'n slegte humeur en dwelmverslawing [insluitende tabak] verlos word. Ek het gesien hoedat hulle nuwe skepsele in Christus word (2 Kor. 5:17). Ek het gesien hoedat hele gesinne in die Kongo gered word.
Die evangelie van Jesus Christus kan die laagste, mees gevalle en vuilste slaaf van die sonde bereik, sy bande breek en hom vry maak. Dit verleen aan hom ook die krag om die sonde te oorkom waardeur hy al die jare gebind is, en maak van hom of haar 'n skoon, gelukkige en ordentlike lid van die gemeenskap – 'n krag ten goede vir God én die samelewing.
As mense maar net wil besef dat hulle nie die meesters van hulle eie lotgevalle is nie! Hulle word deur sonde oorheers en het behoefte om verlos te word en onder die heerskappy van God te leef!
'n Russiese ateïs het eenkeer vir my gesê: "Burton, ek het dikwels gesê dat ek nooit sal erken dat daar 'n mag bokant my is wat sterker as ek is nie. Nou sê die dokter vir my dat as ek nie ophou rook nie, dit verby met my is. Ek is 'n gedoemde man, en ek moet erken dat daardie klein sigaretjie my baas is. Ek kan nie ophou nie. Ek sal maar moet aanhou rook, ten spyte daarvan dat dit besig is om my dood te maak." As daardie man maar net sy probleem aan die gekruisigde en verrese Christus oorgegee het, sou hy daar en dan verlossing gekry het. (Tot sover die gedagtes van eerw. Burton).
Omdat baie Christene die slagoffers van hulle eie sondige gewoontes word, en dikwels erg daardeur getraumatiseer word, soek sommige van hulle naarstiglik na oplossings daarvoor. Daar is gewoonlik ook genoeg misleiers beskikbaar om verkeerde metodes toe te pas, deur bv. vloeke te verbreek of demone uit Christene te dryf! Daar is verskeie Christelike bedienings wat hulleself hiermee besig hou, maar dit bied nie blywende oplossings vir mense wat in sondeprobleme vasgevang is nie.
Die groot probleem wat die meeste Christene het, is beslis nie demone of onverbreekte vloeke nie, maar 'n gebrek aan heiligmaking. Die ou, sondige natuur is nog nie gekruisig nie, en dit is die oorsaak van sonde en wêreldsgesindheid in hulle lewe. Ons het nodig om duidelik oor hierdie probleem onderrig te word indien ons oorwinnende Christelike lewens in die krag van die Heilige Gees wil lei. Die res van hierdie boodskap bestaan uit 'n hoofstuk, "gelykvormigheid aan die dood van Christus," wat in Andrew Murray se boek "Soos Christus" verskyn het:
"Want as ons met Hom saamgegroei het deur die gelykvormigheid aan sy dood, sal ons dit tog ook wees deur dié aan sy opstanding… Want die dood wat Hy gesterf het, het Hy vir die sonde eens en vir altyd gesterwe… So moet julle ook reken dat julle wel vir die sonde dood is, maar lewend is vir God in Christus Jesus, onse Here" (Rom. 6: 5, 10, 11).
Christus het 'n dubbele werk gehad om op aarde te volbring. Die een was om ons geregtigheid uit te werk. Die ander was om vir ons lewe te verkry. Wanneer die Bybel van die eerste deel van hierdie werk praat, gebruik dit die uitdrukking: "Christus het vir ons sonde gesterf" (1 Kor. 15:3; "Christ died for our sins."). Hy het ons sonde op Homself geneem en die straf daarvoor betaal. Hierdeur het Hy versoening gedoen en vir ons 'n geregtigheid bewerk waardeur ons voor God kan staan.
Wanneer die Bybel van die tweede deel van sy werk praat, gebruik dit die uitdrukking: "Hy het vir die sonde gesterf" (Rom. 6:10; "Christ died to sin"). Daar is 'n duidelike onderskeid tussen die twee stellings. Om vir (as gevolg van) ons sonde te sterf, dui op 'n regterlike verhouding tussen Christus en sonde. God het ons sonde op Hom gelê, en deur sy dood is versoening vir ons sonde voor God gedoen. Om vir (met betrekking tot) die sonde te sterf, verwys na 'n persoonlike verhouding wat deur sy dood verbreek is; die verband waarin Hy teenoor sonde gestaan het, het totaal verdwyn. Gedurende sy lewe het sonde groot mag gehad om stryd en lyding vir Hom mee te bring. Sy dood het dit alles beëindig. Sonde het daarna geen mag gehad om Hom te versoek of leed aan te doen nie. Hy was buite die bereik daarvan. Sy dood het totale skeiding tussen Hom en sonde gebring. Christus het vir die sonde gesterf.
Gebed: "O my Here, hoe min het ek u genade verstaan. Ek het dikwels die woorde gelees: 'saamgegroei deur die gelykvormigheid aan sy dood,' en gesien dat soos wat U vir die sonde gesterf het, dit van u gelowige volgelinge verwag word: 'so moet julle ook doen.' Maar ek het nie die krag daarvan verstaan nie. Omdat ek nie die gelykvormigheid aan u dood geken het nie, het ek nie geweet dat ek van die mag van die sonde bevry was en as 'n oorwinnaar daaroor kon heers nie. Here, U bied 'n wonderlike moontlikheid aan my. Die persoon wat in die geloof die gelykvormigheid aan u dood aanvaar, en homself ooreenkomstig u Woord as dood vir die sonde beskou, sal nie deur die sonde oorheers word nie. Hy het die krag om vir God te lewe. Mag die Heilige Gees hierdie waarheid meer volkome aan my openbaar. Ek wil u Woord in eenvoudige geloof aanneem, asook die posisie wat U aan my toeken as een wat in U dood vir die sonde is. Here, in U is ek dood vir die sonde. Leer my om in die geloof aan U vas te hou totdat my hele lewe 'n bewys daarvan is. O Here, vat my en bewaar my in eenheid met Uself sodat ek, terwyl ek in U bly, die dood vir sonde en die lewe vir God in U kan vind. Amen."